Broj: 711-I-343-P-75/22-02-17

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Liane Teur, poslovne tajnice – voditeljice Ureda direktora trgovačkog društva Regionalna veletržnica Split d.d., za davanjem očitovanja,** na 158. sjednici, održanoj 11. veljače 2022., daje sljedeće

**OČITOVANJE**

**Direktor trgovačkog društva Regionalna veletržnica Split d.d. nije obveznik u smislu odredbi ZSSI/21-a, jer Republika Hrvatska ili trgovačko društvo kojem je Republika Hrvatska većinski vlasnik, odnosno Grad Split ili trgovačko društvo kojem je Grad većinski vlasnik, nisu samostalno većinski vlasnici navedenog trgovačkog društva, slijedom čega se isto ne može smatrati društvom u većinskom vlasništvu Republike Hrvatske (ili društva kćeri) niti društvom u većinskom vlasništvu jedinice lokalne samouprave (ili društva kćeri).**

Obrazloženje

Liana Teur, poslovna tajnica – voditeljica Ureda direktora trgovačkog društva Regionalna veletržnica Split d.d., podnijela je zahtjev za očitovanjem koji je u knjigama ulazne pošte zaprimljen 4. veljače 2022. pod brojem: 711-U-2248-P-75/22-01-2, povodom kojeg se vodi predmet broj P-75/22.

U zahtjevu podnositeljica traži mišljenje Povjerenstva je li se udjeli u vlasništvu države u trgovačkom društvu zbrajaju s poslovnim udjelima u vlasništvu jedinice lokalne samouprave, obzirom da su obveznici koji obnašaju dužnosti u trgovačkim društvima s navedenom različitom vlasničkom strukturom sadržani u zasebnim točkama 39. i 40 istog članka Zakona.

Prema podacima Središnjeg klirniškog depozitarnog društva d.d., trgovačko društvo Nacionalna veletržnica d.d., čiji je jedini vlasnik Republika Hrvatska, ima 35,89% dionica u vlasništvu trgovačkog društva Regionalna veletržnica Split d.d., a Grad Split je vlasnik 34,47% dionica u trgovačkom društvu Regionalna veletržnica Split d.d.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, obveznici u smislu tog Zakona.

Nadalje, člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu tog Zakona.

U konkretnome slučaju, Republika Hrvatska ili trgovačko društvo kojem je Republika Hrvatska većinski vlasnik, odnosno jedinica lokalne samouprave ili trgovačko društvo kojem je većinski vlasnik, nisu samostalno većinski vlasnici trgovačkog društva Regionalna veletržnica Split d.d., jer predmetno trgovačko društvo u vlasništvu države ima 35,89% dionica, dok Grad Split ima 34,47% dionica, slijedom čega se ovo trgovačko društvo ne može podvesti pod odredbu članka 3. stavka 1. podstavka 39. ZSSI/21-a, niti pod odredbu članka 3. stavka 1. podstavka 40. ZSSI/21-a. Stoga niti direktor, odnosno članovi uprave trgovačkog društva Regionalna veletržnica Split d.d. nisu obveznici u smislu odredbi ZSSI-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana